Ennakkoratkaisupyyntö, jonka Sofiyski rayonen sad (Bulgaria) on esittänyt 9.8.2024 – SQ
(Asia C-541/24, Naltov1 )
Oikeudenkäyntikieli: bulgaria
Ennakkoratkaisua pyytänyt tuomioistuin
Sofiyski rayonen sad
Pääasian asianosaiset
Hakija: SQ
Ennakkoratkaisukysymykset
1)    Onko perusoikeuskirjan1 47 artiklaa, luettuna yhdessä sen 7 ja 8 artiklan ja yleisen tietosuoja-asetuksen2 kanssa, tulkittava siten, että asianajajalle, joka ei ole tietyssä asiassa minkään asianosaisen edustaja, voidaan antaa oikeus tutustua täysimääräisesti kyseisen asian asiakirja-aineistoon pelkästään sen perusteella, että hän on asianajaja?
2)    Onko perusoikeuskirjan 47 artiklaa, luettuna yhdessä sen 7 ja 8 artiklan ja yleisen tietosuoja-asetuksen kanssa, tulkittava siten, että henkilön, joka ei ole tietyssä asiassa asianosainen eikä asianosaisen asianajaja, on aina osoitettava oikeutettu etunsa saadakseen oikeuden tutustua kyseisen asian asiakirja-aineistoon?
3)    Onko perusoikeuskirjan 47 artiklaa, luettuna yhdessä 7 ja 8 artiklan ja yleisen tietosuoja-asetuksen 6 artiklan 1 kohdan a alakohdan kanssa, tulkittava siten, että kaikkien asian asiaosaisten suostumus on aina tarpeen, jotta henkilö, joka ei ole kyseisessä asiassa asianosainen eikä asianajaja, voi saada oikeuden tutustua asian asiakirja-aineistoon?
4)    Onko perusoikeuskirjan 47 artiklaa ja SEU 19 artiklaa tulkittava siten, että tuomaria vastaan voidaan aloittaa kurinpitomenettely, jos hän on antanut oikeuden tutustua asian asiakirja-aineistoon henkilölle, joka ei ole kyseisessä asiassa asianosainen eikä asianajaja,
a)    ennen kuin kansallinen lainsäädäntö on todettu unionin oikeuden vastaiseksi
b)    sen jälkeen, kun kansallinen lainsäädäntö on todettu unionin oikeuden vastaiseksi?
5)    Onko perusoikeuskirjan 47 artiklaa ja SEU 19 artiklaa tulkittava siten, että kansallinen tuomioistuin voi kieltäytyä noudattamasta sellaisen toisen kansallisen tuomioistuimen ohjeita, joka tutkii ensin mainitussa tuomioistuimessa vireillä olevan menettelyn kulkua sääntelevän hallintotoimen lainmukaisuutta, jos ensin mainitulla kansallisella tuomioistuimella on epäilyksiä kansallisen lainsäädännön yhteensopivuudesta unionin oikeuden kanssa ja jos se katsoo, että riitautettu hallintotoimi on unionin oikeuden mukainen?
6)    Onko SEU 19 artiklan 1 kohtaa, luettuna yhdessä perusoikeuskirjan 47 artiklan (tuomioistuinten riippumattomuuden ja puolueettomuuden vaatimus) kanssa, tulkittava siten, että kaikkien unionin tuomareiden on noudatettava toiminnassaan yhdenmukaisia eettisiä vähimmäisvaatimuksia ja erityisesti tietosuojan (luottamuksellisuus ja salassapito) periaatetta?
____________
1 Tämän asian nimi on kuvitteellinen nimi. Se ei vastaa oikeudenkäynnin minkään asianosaisen todellista nimeä.
1 EUVL 2016, C 202, s. 389.
1 Luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta 27.4.2016 annettu Euroopan parlamentin ja neuvoston asetus (EU) 2016/679 (EUVL 2016 L 119, s. 1).